Catarroja finalitza una nova edició de la Fira Orientat destinada a la joventut del municipi
15 març 2022

La Fira Orienta’t ha tancat una nova edició amb les diferents activitats i formacions realitzades en els centres formatius del nostre municipi. Així doncs, s'ha optat per repetir el sistema realitzat l'any passat on amb gran èxit es va optar per un format itinerant en lloc de la que era, fins era, l’habitual formació en el TAC Catarroja.

Un equip d'orientadors s'ha desplaçat a cada aula dels centres durant la passada setmana per a poder traslladar d'una manera didàctica, però adaptada a les noves tecnologies, les oportunitats laborals i educatives que es trobaren després de la finalització de l'ESO o el Batxillerat. Així doncs, s'han triat activitats atractives i participatives com el ‘Kahoot’ per a traslladar tota aquesta informació i fer més interactiu aquest procés.

"Gràcies a aquest esdeveniment l'alumnat es familiaritza amb el món laboral i la important responsabilitat que suposa emprendre un treball. Des de Orienta’t, l'Ajuntament de Catarroja pretén any a any oferir una eina que els puga ajudar al fet que prenguen les seues pròpies decisions de manera responsable i coherent amb els seus interessos i motivacions", explica Miquel Verdeguer, regidor de Joventut.

"Hem d'agrair la col·laboració i implicació dels centres educatius per a realitzar la Fira Orienta’t. Catarroja aposta per oferir totes les eines educatives i formatives al seu abast perquè la joventut isca el més preparada possible o amb les idees més clares, després de finalitzar la seua etapa educativa obligatòria", explica José Antonio Cuberos, regidor d'Educació.